KLASA: 034-05/24-01/93

URBROJ: 711-02-01/07-2024-02

Zagreb, 21. lipnja 2024.

**DUBRAVKA NOVAK**

**zastupnica u Hrvatskom saboru**

**Predmet: mišljenje na zahtjev obveznice Dubravke Novak**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 18. lipnja 2024. zaprimilo zahtjev za davanjem mišljenja koji je podnijela obveznica Dubravka Novak, zastupnica u Hrvatskom saboru.

U podnesenom zahtjevu obveznica navodi da je u imovinskoj kartici navela prijavu boravišta koje je planirala prijaviti 14. lipnja budući da je smatrala da treba prijaviti boravište jer je većinu tjedna u Zagrebu te da je naknadnim konzultacijama upućena da ne mora prijaviti boravište s obzirom na dinamiku obavljanja poslova u Hrvatskom saboru. Obveznica nastavno na navedeno traži mišljenje mora li prijaviti boravište, a ako ne mora, traži uputu kako izmijeniti odnosno obrisati dio imovinske kartice koji se odnosi na njenu prijavu. Obveznica također traži mišljenje smije li dok obnaša dužnost zastupnice u Hrvatskom saboru povremeno raditi na Radiju Sjeverozapad na kojem je od 2007. godine radijska voditeljica u programu koji se sastoji od najava ili izvještavanja o događajima u kulturi, umjetnosti i važnim događajima u gradu, zabave, glazbe i servisnih informacija. Obveznica napominje da u programu ne sudjeluje u pripremanju i pisanju vijesti niti političkim emisijama.

Povodom navedenog zahtjeva obveznice, Povjerenstvo je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 54. sjednici održanoj 21. lipnja 2024. obveznici dalo mišljenje kako slijedi.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

U odnosu na dio zahtjeva za davanjem mišljenja koji se odnosi na navođenje boravišta u imovinskoj kartici obveznica se upućuje na Pravila i upute za popunjavanje i podnošenje obrasca imovinske kartice od 15. ožujka 2022. objavljene na mrežnim stranicama Povjerenstva <https://www.sukobinteresa.hr/hr/upute/uputa-za-podnosenje-izvjesca-o-imovinskom-stanju>.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 9. stavkom 1. Zakona o izborima zastupnika u Hrvatski sabor („Narodne novine“, broj 116/99., 109/00., 53/03., 69/03., 167/03., 44/06., 19/07., 20/09., 145/10., 24/11., 93/11., 120/11., 19/15., 66/15., 104/15. i 98/19.) posao radijskog voditelja nije naveden kao nespojiv s obnašanjem dužnosti zastupnika u Hrvatskom saboru pa stoga obveznica može istodobno obnašati dužnost zastupnice u Hrvatskom saboru i obavljati poslove radijske voditeljice.

Člankom 3. Zakona o pravima i dužnostima zastupnika u Hrvatskom saboru („Narodne novine“, broj 55/00., 107/01., 86/09., 91/10., 49/11., 12/12., 102/14. i 44/17.) propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, i pravo na plaću, odnosno razliku plaće ako je plaća koju zastupnik ostvaruje po drugoj osnovi manja.

Člankom 4. Zakona o pravima i dužnostima zastupnika u Hrvatskom saboru propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika, a ako ne ostvaruje plaću na temelju obnašanja zastupničke dužnosti, ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Nastavno na sve navedeno, Povjerenstvo ističe da se spomenute odredbe Zakona o pravima i dužnostima zastupnika u Hrvatskom saboru primjenjuju kao lex specialis u odnosu na odredbu članka 17. stavka 2. toga Zakona, te da stoga nema zapreke da obveznica poslove radijske voditeljice obavlja redovito i stalno ili privremeno i povremeno bez prethodnog odobrenja Povjerenstva.

Nadalje, sukladno članku 3. i 4. Zakona o pravima i dužnostima zastupnika u Hrvatskom saboru, ako bi obveznica primala plaću za poslove radijske voditeljice, ista ne bi mogla primati punu plaću za obnašanje dužnosti zastupnice u Hrvatskom saboru, već samo razliku plaće do punog iznosa zastupničke plaće.

Povjerenstvo naposljetku ukazuje obveznici da je sve stečene prihode dužna prijaviti Povjerenstvu prilikom podnošenja imovinske kartice.

 ZAMJENICA PREDSJEDNICE POVJERENSTVA

 Ines Pavlačić, dipl. iur.

Dostaviti:

1. Obveznica Dubravka Novak, elektroničkom poštom
2. Objava na internetskoj stranici Povjerenstva
3. Pismohrana